
Mario  Palmaro  i  Alessandro  Gnocchi 


Kasperov  govor  satkan  je  iz  gradiva  za  bijelu  zastavu  predaje 

Jezik  krize  svijeta  umjesto  dogmatske  i  nadnaravne  istine? 


Poljska  bolnica  u  kojoj  se  bolesnima,  ranjenima  i  umirućima  kaže  da  im  je  dobro 
takvima  kakvi  jesu!  Nema  govora  o  ponovnom  zadobivanju  prvobitnog  zdravlja,  a  kamoli  o 
lijekovima,  pogotovo  onim  koji  ne  prijaju  nepcu.  Ostanemo  li  naime  pri  metafori  tako  dragoj 
papi  Franji,  koja  je  medijskom  i  propovjedničkom  goropadnošću  ušla  u  katoličko  kolektivno 
pamćenje,  nemoguće  je  drukčije  odrediti  smisao  referata  kojim  je  VValter  Kasper  otvorio 
zasjedanje  Kardinalskog  vijeća  posvećeno  obitelji.  O  tome  ne  može  biti  nikakve  dvojbe,  kad 
on  kaže:  "Moramo  međutim  pošteno  priznati  da  se  između  crkvenog  nauka  o  ženidbi  i 
obitelji  te  životnih  uvjerenja  mnogih  kršćana  otvorio  ponor."  Nema  nikakve  dvojbe  zato  što 
se  sve  njegovo  promišljanje  usredotočuje  ne  na  pronalaženje  i  dovođenje  odbjeglih, 
izgubljenih  ovaca  natrag  u  stado,  kao  ni  na  razloge  zašto  su  se  izgubile,  nego  na  nužnost 
prilagodbe  novoj  situaciji.  Pastir  bi  imao  poprimiti  vonj  svojih  ovaca,  i  to  prije  svega  onih 
koje  su  otišle. 

Nakon  Kasperova  govora  više  nitko  ne  može  umišljati  daje  sve  u  redu 

Da  se  u  Crkvi  događa  nešto  novo,  postalo  je  jasno  i  po  golemoj  pozornosti  koju  je, 
odjeknuvši  poput  bombe,  izazvao  članak  u  kojem  je  dnevni  list  "II  Foglio"  prvi  objavio  cijeli 
kardinalov  tekst.  Tlapnju  da  je  sve  mirno  i  u  redu  može  gajiti  samo  netko  tko  stavljajući 
konzervativne  i  umirujuće  dijelove  Kasperova  govora  na  pliticu  vage  umišlja, 
samoobmanjivački,  da  oni  barem  za  miligram  pretežu  nad  novotarskim  i  uznemirujućim 
dijelovima.  Kao  da  i  jedna  jedina  sjenka  nereda  ne  bi  bila  dovoljna  da  naruši  red  nebeskog 
porijekla. 

Taj  je  govor  vijest  ne  samo  za  medije,  koji  po  svojoj  naravi  trče  za  djetetom  koje  ugrize 
psa,  a  ne  za  psom  koji  ugrize  dijete.  Ona  se  tiče  i  vjernika  bilo  kojega  stupnja  i  staleža  te 
svakoga  razumom  obdarenog  stvorenja  na  zemlji,  jer  Crkva  mora,  odnosno  morala  bi, 
govoriti  svim  ljudima,  bez  razlike,  svjedočeći  svagdje  istu  istinu.  Pa  ako  mediji  zbog  djeteta 
koje  ugrize  psa  priređuju  slavlje  jednostavno  zato  što  je  riječ  o  nečemu  novom,  vjernici, 
inovjerci,  agnostici  i  ateisti  moraju,  naprotiv,  raspoznati  je  li  riječ  o  nečemu  dobrom  ili  lošem. 
Oni  ne  mogu  jednostavno  slaviti  samo  zato  što  je  nešto  novost. 

Strategija  izmjene  prakse  uz  besadržajno  očuvanje  slova 

Dovoljno  je  pogledati  tko  slavi  i  veseli  se,  a  tko  ne,  pa  da  se  shvati  da  je  kardinal 
Kasper,  kojega  je  zbog  njegove  knjige  "Milosrđe"  papa  Franjo  već  pri  prvom  Angelusu  opisao 
kao  žustra,  dobra  teologa,  ovaj  put  zbilja  svojski  ugrizao  psa.  Iz  njegova  referata  pomalja  se 
slika  buduće  Crkve  koja  je  krajnje  podatna  i  savitljiva  te  sve  manje  ima  pojma  o 
sakramentima.  I  nije  slučajno  što  se  prvi  potezi  kistom  na  toj  slici  odnose  na  obitelj, 
iskušavanu  i  šibanu  najpodmuklijim  žudnjama  i  zato  najranjiviju.  No  bez  obzira  na  sadržaj 
uznemirujuća  je  prije  svega  metoda:  mješavina  pokoravanja  svjetovnim  žudnjama  i  želje  da 
se  bjesomučnom  opsjedatelju  otvore  vrata  neosvojive  utvrde.  Valja  ponoviti  strategiju 
primijenjenu  na  Drugom  vatikanskom  saboru,  kaže  kardinal  mrtav  hladan:  "Koncil  je  otvorio 
vrata  a  da  nije  povrijedio  obvezujuću  dogmatsku  tradiciju."  To  je  strategija  u  kojoj  se  izmjena 
prakse  krije  iza  besadržajnog  očuvanja  slova.  Modernist  don  Ernesto  Buonaiuti  promišljajući 
o  njoj  dao  je  pravu  pravcatu  uputu  za  djelovanje: 

"Dosad  se  htjelo  Rim  preoblikovati  bez  Rima  ili  čak  protiv  njega.  Potrebno  je  Rim 
preoblikovati  sa  Rimom,  tako  da  promjena  dođe  preko  onih  koje  valja  promijeniti.  To  je 
ispravan  i  nepogrešiv,  svakako  i  težak  put.  Hoc  opus,  hic  tabor.  [. ..]  Izvanjsko  bogoštovlje 
postojat  će  i  dalje,  ali  će  Crkva,  djeliteljica  sakramenata  i  svetih  redova,  hijerarhiju  i 
bogoštovlje  promijeniti  u  skladu  s  vremenom:  ono  prvo  učinit  će  jednostavnijim  i 
liberalnijim,  a  ovo  drugo  duhovnijim,  i  tako  se  korak  po  korak  prometnuti  u  pravovjerni  -  a 
ne  nasilni,  napadački,  prevratnički  i  neposlušni  -  protestantizam." 

Razgrađivački  pastoral  potječe  od  problematičnog  nauka 

Ne  moramo  kardinalu  Kasperu  pripisivati  iste  nakane  kao  Buonaiutijeve.  Različita 
vremena,  različiti  snovi,  različite  teorije,  koji  međutim  uvijek  oblikuju  praksu  na  svoju  sliku  i 
priliku.  Valja  imati  hrabrosti  i  intelektualnog  poštenja  pa  priznati  da  je  pastoral,  taj 
talismanoliki  pojam  koji  danas  služi  opravdanju  svake  popustljivosti,  uvijek  čedo  nekog 
nauka.  Istina  je  da  praksa,  u  počast  svomu  prosvjetiteljskom  porijeklu,  često  proždire 
nedovoljno  budan  nauk,  ali  je  opravdano  i  upitati  se  odakle  bi  podrivački  pastoral  mogao 
potjecati  nego  iz  krila  nauka  koji  je  barem  u  klici  problematičan. 

Ako  u  Kasperovu  referatu  i  ima  mjesta  koja  po  sebi  nisu  sporna,  ne  može  se  poreći  da 
svaki  njegov  odlomak  i  svaki  redak  odišu  idejom  protunaravna  dijaloga  između  svjetovnih 
vrednota  i  kršćanskog  morala.  U  katoličku  utvrdu  prodro  je  trojanski  konj  koji  je  istodobno  i 
svrha  i  sredstvo  svrsi.  Oboje  se  ujedinilo  u  radu  na  uništenju  predodžbi  o  naravi  i  osobi 
svojstvenih  teologiji  od  njezinih  početaka. 

Prava  je  čovjekova  narav  nemati  nikakvu  narav? 

Razmišljanje  koje  danas  prevladava  i  u  Katoličkoj  crkvi,  a  u  temelju  je  Kasperova 
govora,  najavio  je  još  Enrico  Chiavacci  jednim  retkom  iz  "Leksikona  moralne  teologije" 
objavljenog  1973.:  "Prava  je  čovjekova  narav  nemati  nikakvu  narav."  Iz  toga  slijedi  daje 
moral  neovisan  o  metafizički  zasnovanoj  ljudskoj  naravi  te  da  je  ljubav,  pojmljena  isključivo 
na  psihičkoj  razini,  jedino  pravilo  ljudskog  ponašanja. 

U  vezi  s  time  Roberto  de  Mattei  napisao  je: 

"Novi  moralisti,  koje  je  netko  nazvao  pornoteolozima,  nadomjestili  su  objektivnost 
naravnog  prava  'osobom',  shvaćenom  kao  snujuća  volja,  oslobođenom  svake  normativne 
vezanosti  i  uronjenom  u  povijesno-kulturni  kontekst,  drukčije  rečeno:  u  situacijsku  etiku.  A 
budući  da  je  seks  sastavni  dio  osobe,  položili  su  vlasničko  pravo  na  ulogu  seksualnosti, 
proglašenu  glavnom  funkcijom  osobnog  rasta,  jer  da  i  Koncil  naučava  da  čovjek  sebe  može 
ostvariti  samo  u  dijaloškom  odnosu  s  drugim.  U  tu  svrhu  navodili  su  misao  da  'ja  trebam 
drugoga  kako  bih  bio  ja  sam',  zasnovanu  na  24.  točki  dogmatske  konstitucije  'Gaudium  et 
spes',  magnae  chartae  pokoncilskoga  naprednjaštva." 

Godine  1966.  Francuska  biskupska  konferencija  objavila  je  "Documentation 
catholique",  u  kojoj  je  katolički  bio  samo  naslov,  i  kojom  je  naviješten  završetak  klasične 
teologije.  Francuski  biskupi  kazali  su: 

"Nakon  Koncila  valja  posebnu  pozornost  posvetiti  kristologiji.  U  teologiji  radi  se  npr. 
o  nužnosti  očuvanja  temeljnih  pojmova  naravi  i  osobe.  U  vezi  s  time  moderna  filozofija 
otvara  nove  probleme:  nazivi  'osoba'  i  'narav'  imaju  za  filozofski  duh  drugo  značenje  od 
onoga  koje  su  imali  za  5.  stoljeće  ili  za  tomizam.  (. . .)  Koje  pojmove  naravi  i  osobe  upotrijebiti 
kako  bi  za  naše  suvremenike  izrazili  istinu  dogmatskih  definicija?" 

Iz  tih  postavki  mogla  je  naposljetku  proizići  samo  nemogućnost  pristupa  istini 
dogmatskih  definicija,  koje  su  francuskim  biskupima,  kako  su  uvijeno  priznali,  još  bile  na 
srcu.  Napad  na  teologiju  5.  stoljeća  i  na  tomizam  nije  se  dogodio  slučajno,  nego  da  se  razori 
pojam  osobe  kako  ga  je  definirao  Boetije,  a  poslije  preuzeo  i  sv.  Toma  Akvinski.  "Persona  est 
rationalis  naturae  individua  substantia",  rekao  je  Boetije.  "Osoba  je  pojedinačno  samostojna 
razumska  narav." 


Kasperov  je  govor  satkan  iz  graiva  za  bijelu  zastavu  predaje 

Govor  kardinala  Kaspera  načinjen  je  iz  gradiva  pogodna  za  bijelu  zastavu  izvješenu 
na  opkoljenoj  Božjoj  tvrđavi.  Tvrditi  da  se  mora  posegnuti  za  kategorijama  moderne  misli  i 
običajnosti  znači  zatajiti  nužno  posredništvo  jezika  i  predodžbi  koji  su  na  "naravan"  način 

istiniti.  Istina  nije  samo  dogmatska  i  nadnaravna,  niti  je  istina  dogmi  jedino  uporište  koje  u 
katoličkoj  misli  valja  sačuvati.  Postoji  "naravna"  istina  jezika  i  pojmova  koja  je  i  za  isključivo 
religiozne  svrhe  neizostavna.  Zato  se  klasične  predodžbe  o  naravi  i  osobi  ne  mogu 
nekažnjeno  zamijeniti  modernima.  Ne  može  se  istina  dogmi  hegelijancu  objašnjavati 
Hegelovim  pojmovljem,  kartezijancu  Descartovim,  kantovcu  Kantovim,  marksistu 
Marxovim  itd.,  jer  je  moderna  filozofija  bitno  protunaravna,  a  milost  djeluje  na  narav,  ne  na 
protunarav. 


Jean  Mcidiran  i  fenomen  teološkog  sloma 

U  svojoj  knjizi  "Krivovjerje  20.  stoljeća"  Jean  Madiran  naziva  taj  fenomen  teološkim 
slomom  koji  "počiva  na  mašti.  Posrijedi  je  svojevrsna  mitologija.  Ona  ne  polazi  od  pogrešne 
predodžbe  glede  naravi  i  milosti,  nego  od  korjenita  osporavanja  naravnog  reda,  a 
posljedično  i  nadnaravnog.  Ne  temelji  se  na  jednom  vidu  stvarnosti,  dok  bi  druge  vidove 
omalovažavala  ili  iskrivljavala:  nalazi  se  posve  izvan  svake  stvarnosti,  u  ideološko- 
verbalnom  limbu.  Ne  poriče  naravnu  stvarnost  i  ne  zavarava  se,  nego  ju  odbija,  odvodeći 
duše  od  nje  i  upravljajući  ih  drugamo:  u  ništavilo." 

Temeljno  je  počelo  takva  djelovanja,  kako  je  to  opisao  Buonaiuti  u  svojem  naputku, 
napad  na  sakrament,  na  ono  što  je  u  svijetu  znak  božanskoga,  znak  prisutnosti  Božje  među 
ljudima;  na  ono  što  je  u  konačnici  počelo  i  jamstvo  zemaljskog  reda,  jer  posreduje  milosti 
koje  potječu  od  božanskog  reda.  Stoga  je  cilj  prodrijeti  u  katoličku  teologiju  i  do  korijena  ju 
izopačiti. 


Katoličku  teologiju  sapinje  i  guši " dokinuće "  grijeha 

Stvarni  uzlovi  koji  katoličku  teologiju  sapinju  i  guše  sastoje  se  u  dokinuću  grijeha  i 
rastavi  vjere  od  sakramenata.  Sakrament  je  istodobno  obveza  i  sredstvo  zaštite  stvorenja 
pred  grijehom.  Upravo  je  to  temeljna,  ali  zaboravljena  i  zanemarena  tema:  grijeh.  Upravo  je 
to  sablazan,  sramota  bez  koje  nije  moguće  shvatiti  čovjeka.  Svaka  čast  vazmenom  otajstvu, 
svaka  čast  Uskrsnuću,  svaka  čast  slavodobitno  otkotrljanom  kamenu!  Ali  ne  postoji  jamstvo 
da  će  naše  duše  biti  zaštićene  pred  neotklonjivom  smrću.  Grijeh  donosi  sa  sobom  tajnu 
vječnoga  prokletstva.  I  eto,  tu  u  povijest  ulazi,  zajedno  s  Utelovljenjem,  sakrament,  otajstvo 
koje  također  ima  temeljno  značenje  za  spasenje  čovjeka  iz  njegova  grešničkog  stanja.  Crkva 
bez  sakramenata  potpuno  je  nezamisliva:  ničija  zemlja,  ili,  kad  stvar  ide  dobro,  poljska 
bolnica  u  kojoj  se  čovjek  sam  spašava.  Rasprava  oko  dopuštenja  pričesti  civilno  vjenčanim 

razvedenima  iscrpljujuća  je  i  u  neku  ruku  besmislena.  Pravo  je  pitanje  mnogo  jednostavnije: 
Od  čega  bi  se  čovjek  trebao  spasiti?  Od  čega  kad  se  propovijeda  ili  daje  na  znanje  da  pakao 
ne  postoji,  ili,  ako  postoji,  da  je  prazan? 

Krist  se  dao  razapeti  ne  zato  da  bi  nas  spasio  od  rata,  siromaštva  i  neuspjelog  braka 

Krist  se  dao  razapeti  ne  zato  da  bi  ljude  spasio  od  rata,  siromaštva,  zavisti,  žalosti  ili 
neuspjelog  braka.  Učinio  je  to  zato  da  ih  spasi  od  vječnog  prokletstva.  A  sakramenti  su 
milosno  sredstvo  izlaska  iz  te  strašne  bolesti.  Stari  katekizam  sv.  Pija  X.  objašnjava  da  su 
sakramenti  učinkoviti  znakovi  milosti  koje  je  ustanovio  Isus  Krist  za  posvećivanje  naših 
duša:  znakovi  jer  svojim  zamjetljivim  dijelom  označavaju  nevidljivu  milost  koju  udjeljuju,  a 
učinkoviti  jer  zbiljski  udjeljuju  milost  koju  označavaju. 

Kad  su  Isusu  donijeli  gluhonijemoga  i  zamolili  da  na  nj  stavi  ruku,  on  je  utisnuo  prste 
u  njegove  uši  i  dotaknuo  pljuvačkom  njegov  jezik,  upravio  pogled  u  nebo,  uzdahnuo  i  kazao: 
"Effata!",  našto  je  čovjek  ozdravio.  Isus,  koji  je  Bog,  mogao  je,  dakako,  gluhonijemom  sluh  i 
govor  vratiti  i  pukim  nalogom  svoje  volje.  Međutim  dodir  prstima  i  pljuvačkom  označio  je  i 
zbiljski  udijelio  milost  iscjeljenja.  Bila  je  to  slika  sakramenta,  proboja  milosti  u  čovjekov  život 
uz  preobrazbu  svakodnevne  tvari  i  čina  u  obred.  Crkva  se  dokle  god  postoji  ne  može  toga 
odreći,  a  da  ne  bude  kažnjena  nestankom.  U  svijetu  lišenu  i  tjelesnoga  i  duhovnoga 
sakramentalnog  usidrenja  nije  više  moguće  pobijediti  grijeh,  jer  borba  protiv  grijeha  više  se 
ne  vodi  protiv  onoga  što  on  jest.  A  čovjek  zalazi  s  puta,  svatko  je  nitko  i,  kako  kaže  Marshall 
McLuhan,  "najvećeg  državnika  može  se  pobrkati  s  lakajem.  Liturgijskim  rječnikom,  gubitak 
identiteta  znači  gubitak  duhovnih  zvanja,  a  moralna  popustljivost  gubitak  potrebe  ispovijedi. 
Gdje  su  mnogi  išli  na  ispovijed,  a  razmjerno  malobrojni  na  pričest,  sad  na  ispovijed  idu 
malobrojni,  a  na  pričest  mnogi." 

"  Trebamo  Crkvu  koja  pokreće  svijet " 

Kao  što  je  rekao  G.  K.  Chesterton,  onakva  Crkva  može  se  sviđati  svijetu,  ali  mu  ne 
čini  dobro: 

"Crkva  ne  može  ići  ukorak  s  vremenom,  jednostavno  zato  što  vrijeme  uopće  ne  ide. 
Crkva  se  može  zajedno  s  vremenom  samo  uprljati  i  pokvariti,  i  s  njime  sagnjiti.  (. . .)  Njezina 
je  zadaća,  kao  i  u  početcima  mračnog  doba,  spasiti  sve  svjetlo  i  svu  slobodu  što  ih  je  moguće 
spasiti,  oduprijeti  se  onoj  moći  svijeta  koja  vuče  nadolje  i  očekivati  bolje  dane.  Prava  Crkva 
sve  će  to  i  učiniti,  ali  prava  Crkva  mogla  bi  i  mnogo  više.  Mogla  bi  mračno  doba  pretvoriti  u 
nešto  veće  nego  što  je  doba  sjetve.  Mogla  bi  ga  pretvoriti  u  samu  suprotnost  tmini.  Mogla  bi 

svoj  ideal  veće  čovječnosti  prikazati  u  tako  neočekivanoj  i  privlačnoj  opreci  s  nečovječnim 
nagnućem  vremena  te  bi  odjednom  nadahnuo  ljude  na  jednu  od  moralnih  revolucija  u 
povijesti,  pa  da  ljudi  današnjice  ne  okuse  smrt  prije  nego  što  ugledaju  povratak  pravde. 

Ne  trebamo,  kako  novine  pišu.  Crkvu  koja  se  kreće  sa  svijetom.  Trebamo  Crkvu  koja 
svijet  pokreće." 


http://www.katholisches.info/2014/03/10/mario-palmaros-letzter-aufsatz-kaspers-rede-aus- 

stoff-fuer-weisse-fahne-der-kapitulation-gemacht/ 


